ANC ontken R102 miljoen-belastingskuldArgieffoto Die ANC het ontken dat hy belasting ontduik en sê hy dra nie kennis van ’n ultimatum van die Suid-Afrikaanse Inkomstediens (SAID) nie. Daily Maverick berig die SAID het in Desember ’n hofbevel bekom wat die balju van die hof opdrag gegee het om binne 10 dae op bates ter waarde van R102 miljoen beslag te lê om uitstaande belastingskuld te delg. Pule Mabe, ANC-woordvoerder, het gesê die party is nie bewus of ingelig van sodanige ultimatum deur die SAID nie en verwerp daarom die “onakkurate, kwaadwillige, twyfelagtige en verdelende mediaberigte met die minagting wat dit verdien”. “Belastingsake van die ANC is privaat en word deur die tesourier-generaal se kantoor hanteer, wat van tyd tot tyd met die SAID in gesprek tree oor sulke sake. Die tesourie-generaal se kantoor het by vorige geleenthede wetlik toelaatbare betalingsreëlings met die SAID aangegaan om sy agterstallige skuld af te betaal. Die ANC sal voortgaan om alle belasting en skuld aan die SAID te betaal en vind die bewering van belastingontduiking afskuwelik en onverantwoordelik.” (Argieffoto) Volgens Daily Maverick se berig is die ANC se agterstallige belastingskuld weens uitstaande werknemersbelasting, bydraes tot die Werkloosheidsversekeringsfonds (WVF) en ander heffings wat van ANC-werknemers se salarisse afgetrek is, maar nie oorbetaal is nie. Die National Union of Health and Allied Workers (Nehawu) het verlede maand gesê hy gaan die ANC in die arbeidshof die stryd aansê oor dié party nie sy werkers se salarisse betaal nie. Die ANC versuim reeds maande lank om sy werkers te betaal. Onbetaalde werkers het reeds in Junie verlede jaar ŉ landwye staking onderneem, waartydens hulle geëis het dat hul uitstaande salarisse vir Mei dadelik betaal moet word. Carl Niehaus, wat verlede jaar deur die ANC in die pad gesteek is, het ook vroeër gesê hy gaan die Openbare Beskermer (OB) nader oor die ANC se “diefstal” van werknemers se werkgewersbydraes. Niehaus het kort na sy afdanking klagte van bedrog, diefstal en korrupsie teen ANC-hooggeplaastes by die Johannesburg-Sentraal-polisiestasie ingedien. Die klagtes is namens ANC-werknemers ingedien wat ontevrede is oor die R100 miljoen wat glo oor die jare uit hul salarisse in die vorm van werkgewersbydraes “gesteel” is. Die ANC pak die skuld vir sy “kontantvloeiprobleme” onder meer op die algemene ekonomiese situasie, die inwerkingstelling van die Wet op die Finansiering van Politieke Partye, asook ŉ dringende behoefte om die ANC se operasionele en finansieringsmodelle te moderniseer.